Rommen skole

Rommen skole og Scene er en 1–10-skole, barne- og ungdomsskole, i Stovner bydel, Oslo. Skolen regnes som et flaggskip i den multikulturelle Osloskolen, ettersom 90 % av skolens ca. 550 elever elever har minoritetsspråklig bakgrunn. Rommen skole ble først bygget i 1972 et stykke vest for dagens nye skole. Den gamle skolen ble stengt i 2004 og revet i 2008. Nye Rommen skole ble åpnet 23. august 2010. Historie Rommen har gjennom historien hatt tre skoler. Den første skolen, Rommiskolen, senere også kalt Gamle Rommen skole, stod klar 1. mai 1861 som en av de første fastskolene i Oslo. Skolen står fortsatt med alle byggene intakt på Sveiva i Trondheimsveien 557. I 1911 ble skolen lagt ned og elevene flyttet til Grorud skole. Det fulgte deretter 60 år uten skole på Rommen. Etter den store utbyggingen i Groruddalen i 1960-årene kom behovet for skoler, og i 1972 stod Rommen skole, en barne- og ungdomsskole klar. Skolen tok i mot elever fra områdene Stovner, Vestli og Haugenstua. Tidlig i 2000-årene ble bygget vurdert etter nye gjeldende byggeforskrifter, og bygget ble anbefalt for totalrehabilitering. På grunn av høyspentledninger som gikk over området ble det vurdert at en ny skole måtte ligge lenger unna høyspentledningene. I høstferien 2004 ble skolen stengt og elevene ble flyttet til andre skoler i området. Våren 2005 ble det bestemt at Rommen skole skulle rives og bygges som ny skole lenger øst på tomten, ved Rommen Golfsenter. Det tok ytterligere noen år å få finansieringen på plass. Ved å planlegge for en løsning med et bygg som skulle være mer enn en skole lå det til rette for en delfinansiering gjennom Groruddalssatsingen. Det var en forutsetning for bydelen at bygget skulle være et samlingspunkt for bydelenes innbyggere også utover skoletilbudet. Skolen revet i juli 2008, for å gjøre plass til nye Rommen skole og Kultursenter, med stor flerbrukshall, kultursal og et kombinasjonsbibliotek, samt lokaler for Oslo musikk- og kulturskole. Av aktiviteter er åpen barnehage, ulike ungdomsaktiviteter i regi av lokale organisasjoner og forsøk med norskopplæringstilbud for foresatte. Grunnsteinen ble lagt ned av Oslos ordfører Fabian Stang 3. mars 2009. Omkostninger for bygget var på 465 millioner, og skolens bygningsmasse er fordelt på 11 000 m², med et uteområde på 20 000 m². Bygget er tegnet av L2 arkitekter, mens uteområdene er tegnet av landskapsarkitektene Østengen & Bergo. Kronprinsesse Mette-Marit åpnet skolen 23. august 2010. Annen bruk av skoleanlegget Idrett Flerbrukshallen administreres av Sveiva Innebandyklubb. Kultur Kultursalen har parkettgulv med sitteplasser for inntil 200 personer i amfi, eller man kan kjøre inn amfiet og ha ståplasser for inntil 350 personer. Skolen har også to auditorier, kjøkken og dansesal. Rommen Scene I 2010 åpnet Oslo kommune Rommen Scene for å styrke kulturtilbudet for befolkningen på Rommen og i Bydel Grorud forøvrig. Rommen Scene holder til i lokalene som på dagtid brukes av Rommen skole. I 2019 innledet Rommen Scene et samarbeid med det statlige institusjonsteateret Det Norske Teatret. Rektorer 1991–2008: Jon Langmoen, (fra Grorud skole) 2010–2013: Trond B. Karlsen (til områdedirektør) 2013–2019: Hanne Christine Arveng 2019-2021: Leif Arild Haaland (fra Haugen skole, ass rektor ved Den norske skolen i Málaga) 2021-: Gro Anita Carlsen (fra Nøklevann skole) Kjente elever Fahad Awaleh (f. 1977), norsk håndballspiller og forsker Kristian Rommen (f. 1974), norsk sportsskytter og landslagstrener Mahmona Khan (f. 1973), norsk journalist og forfatter Mala Wang-Naveen (f. 1976), norsk forfatter og kommunikasjonssjef Neha Naveen (f. 1986), norsk forfatter og lokalpolitiker Shazia Majid (født Sarwar 1974), norsk journalist, forfatter og økonom Zeshan Shakar (f. 1982), norsk forfatter og statsviter Referanser Eksterne lenker (no) Offisielt nettsted (en) Rommen skole – kategori av bilder, video eller lyd på Commons (no) Data og statistikk - MinOsloskole, Oslo kommune. Besøkt 5. februar 2018.